15. ΑΝΑΓΚ. ΝΟΜΟΣ της 22/22 Δεκ. 1932 Περί τροποποιήσεως και συμπληρώσεως των νόμων «περί αγοράς και πωλήσεως συναλλάγματος επί του εξωτερικού κλπ». Άρθρ.1.-Επιτρέπεται, όπως δι’ αποφάσεων των Υπουργών Οικονομικών και Εθνικής Οικονομίας, δημοσιευομένων εις την Εφημερίδα της Κυβερνήσεως, καθορίζωνται κατά τρόπον διάφορον του καθοριζομένου εν τω άρθρ. 5 του Νόμου 5422 αι εν αυτώ αναφερόμεναι υποχρεώσεις των εξαγωγέων προς εκχώρησιν του εις συνάλλαγμα αντιτίμου των εξαχθέντων ή εξαγομένων προϊόντων και εμπορευμάτων, και ιδία όσον αφορά τον χρόνον και τον τρόπον της παραδόσεως του συναλλάγματος υπό των εξαγωγέων κατά τον τρόπον της εκτιμήσεως των εξαγομένων προϊόντων και εμπορευμάτων και του ελέγχου αυτής. Άρθρ.2.-Δια Διαταγμάτων, εκδιδομένων προτάσει του Υπουργικού Συμβουλίου, δύνανται να περιορίζωνται αι περιπτώσεις δι’ ας επιτρέπεται κατά την κειμένην νομοθεσίαν η πώλησις συναλλάγματος και ξένων τραπεζογραμματίων επί χρόνον οριζόμενον εν τω Διατάγματι. Επίσης δια Διαταγμάτων, εκδιδομένων καθ’ όμοιον τρόπον, δύναται να χορηγηθή εις την.Τράπεζαν της Ελλάδος το δικαίωμα να καθορίζη αύτη εκάστοτε τας περιπτώσεις εις ας θα επιτρέπηται η πώλησις συναλλάγματος και ξένων τραπεζογραμματίων. Άρθρ.3.-(Συμπληρούται το εδάφιον 1 του άρθρ. 10 του Νόμ. 5422/1932, ανωτ. αριθ. 9). Άρθρ.4.-(Τροποποιείται το άρθρον 14 του Νόμ. 5422/1932, ανωτ. αριθ. 9). Άρθρ.5.-1.Χρηματιστής ή μεσίτης του Χρηματιστηρίου, καταδικαζόμενος δια τινα των εν τω προηγουμένω άρθρω παραβάσεων, απολύεται υποχρεωτικώς από της θέσεως του χρηματιστού ή μεσίτου, μη δυνάμενος να επαναδιορισθή επί μίαν πενταετίαν. 2.Διοικητής ή Διευθυντής νομικού προσώπου και προϊστάμενος Υποκαταστήματος ή Πρακτορείου αυτού καταδικασθείς δια τινα των εν τω προηγουμένω άρθρω παραβάσεων, εκπίπτει αυτοδικαίως της θέσεώς του, ταύτης μη δυνάμενος να διορισθή επί διετίαν από της λήξεως της ποινής του εις την αυτήν ή ομοίαν θέσιν του αυτού ή άλλου νομικού προσώπου. 3.Με φυλάκισιν μέχρις έξ μηνών τιμωρούνται οι διατηρούντες εν τη θέσει των και οι προσλαμβάνοντες εις παρομοίας θέσεις καταδικασθέντας επί τινι των ανωτέρω αδικημάτων κατ’ έγκλησιν του Υπουργού της Εθνικής Οικονομίας. Άρθρ.6.-Η ισχύς του παρόντος άρχεται από της καταχωρίσεως αυτού εν τη Εφημερίδι της Κυβερνήσεως, υποβληθήσεται δε προς κύρωσιν εις τα Νομοθετικά Σώματα άμα συνερχόμενα. 